Diari Oficial de la Generalitat Valenciana


Sumari del DOGV 3655, del 29-12-1999 (1999/10935)

ORDRE de 22 de desembre de 1999, de la Conselleria d'Indústria i Comerç, per la qual es regulen les ajudes en matèria de modernització del comerç interior i promoció comercial per a l'exercici 2000.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3655

Data del DOGV
:   29-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10802


Data del document
:   22-12-1999

Organisme emissor
:   Conselleria d'Indústria i Comerç

Tipus de document
:   Ordre

Correcció d'errades

Anàlisi jurídica

 Descriptors 

:   * promoció comercial
    * suport econòmic
    * comerç interior
    * ajuda a les empreses
    * petita i mitjana empresa

ORDRE de 22 de desembre de 1999, de la Conselleria d'Indústria i Comerç, per la qual es regulen les ajudes en matèria de modernització del comerç interior i promoció comercial per a l'exercici 2000. [1999/Q10886]
  
La consolidació de la Unió Europea i la creixent globalització de la nostra economia obrirà definitivament l'espai econòmic comú, el mercat interior, a la competència generalitzada en tots els àmbits d'activitat, ja siguen productius o de prestació de serveis.
  
Aquest nou marc planteja un important repte a tots els nostres sectors productius, alhora que constitueix una inigualable oportunitat per a aquells que sàpien prendre posició adequadament.
  
L'activitat comercial comporta en si mateixa un paper netament social com a element de relació personal i de cohesió urbana, alhora que realitza un important funció econòmica, com a nexe entre l'esfera de la producció i el consum, ja siga en la seua faceta majorista, ja siga en la minorista. A més de la importància que té per la seua aportació destacada al producte regional i a l'ocupació.
  
Les empreses comercials realitzen una tasca sotmesa a canvis continus, que continuaran produint-se a gran velocitat en els pròxims anys. Per això resulta necessari incrementar les mesures de suport per a: preparar les empreses comercials perquè puguen continuar prestant en condicions de competitivitat el cúmul de serveis que presta a la nostra economia i a la nostra societat.
  
En aquest context, cal continuar destinant recursos per a aconseguir que l'estructura comercial de la Comunitat Valenciana s'adapte perfectament als requeriments d'un sistema econòmic avançat. Per a això, resulta imprescindible augmentar la competitivitat del sector en el seu conjunt, garantint un adequat nivell de competència i parant una especial atenció a les xicotetes i mitjanes empreses, i als equipaments comercials col·lectius. L'ordenació territorial i sectorial del comerç, el suport als projectes comercials innovadors, la fixació d'estratègies a llarg termini, i també l'establiment i incentiu als mecanismes de col·laboració tant entre les administracions públiques com entre les empreses entre si, són actuacions necessàries amb vista a la modernització de la nostra estructura comercial.
  
La renovació dels centres comercials històrics dels municipis de la Comunitat Valenciana com a part irrenunciable del nostre patrimoni i contenidors d'una important activitat econòmica, i també la garantia d'un proveïment adequat dels nuclis de població del medi rural, és un altre dels aspectes en què cal incidir a fi de garantir-ne la viabilitat econòmica i comercial amb vista al pròxim segle.
  
La posició geoestratègica de la Comunitat Valenciana en l'Arc Mediterrani Occidental i l'alt grau de desenvolupament industrial del nostre territori són un factor que cal potenciar com a element de competitivitat.
  
També cal incentivar la intensitat de l'activitat exportadora, tant perquè més empreses valencianes s'incorporen als mercats exteriors com una pràctica habitual del seu pla d'actuació, com per l'impuls de l'exportació en sectors que fins ara no acudien a aquests mercats, en la indústria i en els serveis, potenciant les activitats de promoció i també la creació i el desenvolupament de grups d'empreses especialitzats en el recurs a projectes internacionals. Així mateix és necessari potenciar l'establiment de convenis i la col·laboració amb els distints organismes involucrats en el comerç exterior, especialment amb les associacions sectorials de la Comunitat Valenciana, les cambres de comerç i la Fira de València, amb la finalitat d'obtenir la major repercussió possible de les diferents activitats de promoció sectorial de productes de la Comunitat Valenciana que es realitzen als mercats exteriors.
  
Així, atés que la Llei 8/1986, de 29 de desembre, d'Ordenació del Comerç i Superfícies Comercials, estableix, en el capítol I del títol IV, l'acció de foment que desenvoluparà la Generalitat Valenciana en allò que afecta la reforma de les estructures comercials, i també la necessitat de preparar el nostre sistema distributiu per als reptes que li presenten els pròxims anys, aquesta Conselleria d'Indústria i Comerç ha considerat oportú consolidar i ampliar el marc d'ajudes a la modernització del comerç interior i a la promoció comercial a fi que, ateses totes aquestes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i la competitivitat del sector.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present ordre és establir el règim de la concessió d'ajudes en matèria de modernització del comerç interior i promoció comercial, per a les accions que s'indicaran, d'acord amb les consignacions pressupostàries que per a l'exercici 2000 establisca la Llei de Pressupostos de la Generalitat Valenciana.
  
2. El règim d'ajudes s'aplicarà de la manera que es determina en els següents articles.
  
Article 2. Accions susceptibles de suport
  
1. Les ajudes establides podran anar destinades a les actuacions següents:
  
a) Realització d'estudis i investigacions de caràcter comercial.
  
b) Realització d'accions formatives o informatives, que tinguen per objecte millorar els nivells de capacitació tècnica i professional dels agents del sector, i facilitar l'assimilació de les noves tecnologies i tècniques comercials.
  
c) Actuacions que tinguen per objecte la racionalització, el desenvolupament i la modernització de les estructures o els processos de distribució o comercialització.
  
d) Actuacions dirigides a potenciar els processos de cooperació, tant en l'àmbit empresarial com entre l'administració local o autonòmica a fi de modernitzar les estructures comercials.
  
e) Accions que tinguen per objecte la promoció i comercialització dels productes de la Comunitat Valenciana.
  
2. Les ajudes que s'estableixen en aquesta ordre es materialitzaran mitjançant:
  
a) Subvencions.
  
b) Suports a les operacions de crèdit que les persones físiques o jurídiques relacionades amb el sector comercial i productiu en general formalitzen amb les entitats financeres que tinguen subscrits convenis de col·laboració amb la Generalitat Valenciana.
  
3. La concessió de les ajudes previstes en els títols II i IV de la present ordre podrà tenir caràcter plurianual quan així ho requerisca el termini d'execució de les inversions corresponents. En aquest cas, les anualitats corresponents a exercicis futurs quedaran subordinades a l'existència del crèdit que per a cada exercici es consigne el pressupost de la Generalitat Valenciana.
  
Article 3. Beneficiaris de les ajudes
  
Podran ser beneficiaris de les ajudes les entitats locals, empreses públiques, associacions empresarials, entitats públiques i privades sense fi de lucre, i xicotetes i mitjanes empreses.
  
A l'efecte de les ajudes regulades en aquesta ordre, s'entendrà per PIME aquelles empreses que complisquen tots els requisits següents:
  
a) Que no superen els 250 treballadors.
  
b) Que tinguen una facturació en l'exercici immediatament anterior inferior a 77.676.208 d'euros.
  
c) I en les quals el 25% o més del seu capital o dels seus drets de vot no pertanya a una altra empresa o, conjuntament, a diverses empreses que no responguen a la definició de PIME, llevat que es tracte de societats de capital risc, societats públiques, o inversors institucionals que no exercisquen control.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran de dirigir-se a la Direcció General de Comerç i Consum i es presentaran en l'imprés normalitzat, en els corresponents serveis territorials de Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'anar acompanyades, a més de la documentació que per a cada una de les ajudes concretament s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació d'instàncies.
  
c) Memòria descriptiva de l'actuació per a la qual se sol·licita l'ajuda, pressupostos detallats per partides i preus unitaris o factures proforma i projecte tècnic, en el cas que ho requerisca la naturalesa de l'actuació, que s'haurà de sotmetre a l'informe de l'Oficina de Supervisió de Projectes o dels tècnics designats per la conselleria.. Els pressupostos i factures proforma anteriorment esmentats hauran, en tot cas, de ser externs a l'empresa o entitat sol·licitant, quan es tracte de projectes d'inversió, llevat que aquests siguen promoguts per les corporacions locals; en aquest cas hauran d'aportar memòria valorada de la inversió que s'ha de realitzar.
  
d) En el cas d'ajudes a la inversió, programa d'actuació, amb indicació de les fases i els terminis, que garantisca l'execució de les obres en els exercicis per als quals es concedeix la subvenció.
  
e) Dades de domiciliació bancària segons el model facilitat a l'efecte (fitxa de manteniment de tercers), si no s'hi hagueren presentat amb anterioritat.
  
f) En els supòsits previstos en la disposició addicional tercera, declaració responsable de les ajudes de minimis concedides per qualsevol projecte a l'empresa durant els tres últims anys, comptats des de la primera ajuda obtinguda per la norma de minimis, amb indicació d'import, organisme, data de concessió i règim d'ajudes en què s'empara; o si és el cas, declaració que no se n'ha rebuda cap.
  
3. Quan la sol·licitud no complisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius, amb indicació que si no ho fa així, es considerarà que ha desistit de la seua petició.
  
4. Els sol·licitants podran executar els projectes des de l'1 de gener del 2000, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà l'establit per a cada tipus d'ajuda en els articles corresponents d'aquesta ordre.
  
Article 5. Criteris d'avaluació de les sol·licituds
  
Per a la concessió de les ajudes es valorarà, entre altres aspectes, la incidència del projecte en la modernització del comerç interior o en la promoció i comercialització dels productes de la Comunitat Valenciana i aquells criteris de valoració especificats per a cada tipus d'ajuda en aquesta ordre.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Indústria i Comerç dictarà resolució de concessió de l'ajuda que en fixarà expressament la quantia i incorporarà, si és el cas, les condicions i determinacions accessòries a les quals haja d'ajustar-se el beneficiari. La resolució es notificarà als interessats en els termes establits en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Així mateix, podran establir-se terminis parcials perquè el beneficiari execute com a mínim un determinat percentatge del projecte, i perquè justifique el compliment d'altres condicions.
  
3. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cadascuna en aquesta ordre, respectant, en tot cas, les dotacions pressupostàries corresponents. La resolució serà motivada.
  
4. La resolució dels expedients s'efectuarà a mesura que es complete la documentació exigida i d'acord amb les disponibilitats pressupostàries, i el termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de tres mesos comptats des de la data de l'acabament del termini de presentació de sol·licituds.
  
5. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació dels documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques i privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum podrà realitzar el control i seguiment de les accions a través de les comprovacions que considere necessàries.
  
2. La Direcció General de Comerç i Consum en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, o en l'execució d'obres, podrà designar personal tècnic perquè en col·labore en la redacció o l'execució o assumisca la direcció tècnica de la realització; amb aquesta finalitat el beneficiari estarà obligat, quan així ho determine la corresponent resolució de concessió de l'ajuda, a assabentar aqueix centre directiu de l'inici de les actuacions.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre del 2000, i llevat que per circumstàncies concurrents s'assenyale un termini distint en la resolució de la concessió de l'ajuda, hauran de presentar:
  
a) Factures i la resta de documents justificatius de la despesa efectuada, d'acord amb la normativa vigent. Quan es tracte de despeses realitzades per les corporacions locals, serà suficient, a aquests efectes, la presentació dels corresponents certificats de despesa, expedits per l'interventor, en els quals conste l'acord de reconeixement de l'obligació.
  
b) En les subvencions per a inversions que hagueren necessitat projecte tècnic, es presentaran els corresponents certificats d'obra. Quan es tracte d'inversions realitzades per les corporacions locals, els esmentats certificats es presentaran acompanyats dels certificats de despesa a què fa referència el paràgraf anterior.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
d) Original o còpia autenticada del contracte de préstec en els casos de suport financer.
  
3. Amb caràcter general, no serà subvencionable l'impost sobre el valor afegit satisfet per l'adquisició de béns o serveis i, en general, qualsevol impost pagat pel beneficiari.
  
No serà aplicable allò que s'ha disposat en el paràgraf anterior en els supòsits de realització d'activitats de promoció, promogudes per entitats sense fi de lucre quan l'import de la subvenció en cobrisca la totalitat del costos, sempre que el beneficiari acredite la no-subjecció o exempció de l'impost.
  
Article 10. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat i també el compliment dels requisits i les condicions que determinen la concessió de l'ajuda.
  
- Sotmetre's a actuacions de control financer que corresponen a la Intervenció General de la Generalitat Valenciana amb relació a les ajudes concedides.
  
- Fer constar de manera explícita, en la difusió de les accions subvencionades, el suport de la Conselleria d'Indústria i Comerç i, si és el cas, del Fons Europeu de Desenvolupament Regional.
  
Article 11. Minoració i resolució de l'ajuda concedida
  
1. L'alteració d'alguna de les característiques del projecte aprovat com l'incompliment de condicions i terminis establits en la resolució, la no-execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
TÍTOL II
  
Ajudes a la realització d'estudis i investigacions
  
sobre el sector comercial
  
Article 12. Objecte i beneficiaris
  
Podran accedir a les ajudes contingudes en aquest títol, les institucions, entitats locals, empreses públiques i associacions empresarials, amb independència de la forma jurídica que adopten, que promoguen la realització d'activitats d'estudi i investigació referides a l'àmbit de la Comunitat Valenciana, que tinguen com a objecte el sector comercial o processos de comercialització.
  
Article 13. Modalitats d'ajuda
  
Les ajudes es dirigiran a la realització d'activitats d'estudi i investigació sobre els aspectes que a continuació s'indiquen, i també a la difusió dels resultats d'aquestes.
  
1. L'anàlisi, el diagnòstic, la determinació d'estratègies i inversions que es desenvoluparan, en actuacions territorials d'inspiració comercial o aplicades a unitats de comerç bàsicament alimentari agrupat físicament, o a mercats de venda no sedentària.
  
2. L'anàlisi de les estructures i els processos de comercialització d'àmbits geogràfics o sectorials concrets.
  
3. L'anàlisi de la conjuntura i de les tendències d'evolució en qüestions de contingut comercial d'àmbits geogràfics o sectorials concrets.
  
4. L'obtenció de coneixement sobre qualsevol altre aspecte que puga repercutir positivament en la modernització del comerç de la Comunitat Valenciana o en la promoció i comercialització dels productes valencians.
  
Article 14. Condicions específiques
  
a) En els estudis sectorials s'analitzaran suficientment les condicions de la producció, la distribució i el consum i s'investigaran les seues relacions.
  
b) En els estudis enfocats a l'ordenació espacial del comerç s'haurà d'establir un diagnòstic suficient del balanç de partida entre oferta i demanda, formular el model comercial estratègic previst per a l'àmbit estudiat i plantejar els criteris de planificació i propostes d'actuació pertinents.
  
c) Els estudis que tinguen com a objecte una unitat de comerç integrat físicament amb dedicació bàsicament alimentària hauran de pretendre un funcionament viable, sense noves inversions, a mitjà termini i almenys hauran de determinar:
  
- Anàlisi de l'oferta i la demanda en l'àrea d'influència de l'equipament comercial.
  
- Anàlisi concreta de la situació real dels llocs de venda existents (producte comercialitzat, dies d'obertura a la setmana, etcètera).
  
- Proposta raonada dels punts de venda que s'han de mantenir, mix comercial i distribució d'aquests després de la inversió, en l'equipament.
  
- Proposta concreta i desenvolupada sobre els instruments que amb la seua aplicació asseguren la viabilitat del projecte de reforma i el mix comercial proposat com a viables, com ara: ordenances, reglament interior, manual d'imatge, etcètera.
  
- Definició del model de gestió comercial que es desenvoluparà en l'equipament després de la inversió.
  
- Accions complementàries que es desenvoluparan per a assegurar la viabilitat de la inversió: formació, promoció comercial, implantació de nous serveis, etcètera.
  
- Detall de les inversions que es realitzaran quant a: obra civil, equipament, introducció de noves tecnologies i serveis, normalització d'imatge, estalvi energètic, tractament de residus, eliminació de residus, càrrega i descàrrega, accessos i recorreguts interns, etcètera.
  
- Pla de finançament de les inversions proposades.
  
d) Els estudis que tinguen com a objecte un mercat de venda no sedentària hauran d'estar referits a aquells (no vinculats a activitats sectorials, períodes festius o celebracions específiques) que es realitzen als centres urbans amb periodicitat setmanal, i almenys hauran de determinar:
  
- Dimensió i composició de l'oferta.
  
- Ubicació i distribució d'aquesta.
  
- Definició dels llocs i les característiques que ha de tenir l'espai d'ubicació.
  
- Determinació de les inversions necessàries per al desenvolupament harmònic i ordenat de l'activitat comercial.
  
- Definició de les inversions complementàries com ara instal·lació elèctrica, lavabos, i altres aspectes vinculats a l'activitat.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es prendrà en consideració la incidència sectorial i territorial de l'estudi, i també la seua aplicació a projectes en matèria d'ordenació o modernització del comerç.
  
2. Per al suport dels estudis de base territorial es tindrà en compte la seua correlació amb les actuacions compreses en el programa d'acció territorial aplicat al comerç, i la seua realització s'ajustarà, en tot cas, a les directrius i metodologies emanades del dit programa.
  
3. En les sol·licituds d'anàlisi de conjuntura, es donarà preferència a aquelles que estiguen avalades per centres d'investigació comercial de prestigi reconegut, i també a les que asseguren, pels seus mitjans, la continuïtat suficient de les investigacions.
  
4. Les ajudes consistiran en la concessió de subvencions, d'acord amb les quanties següents:
  
a) Subvenció, que podrà arribar fins a l'import total del seu cost per als supòsits de realització d'estudis de base territorial esmentats en el punt 1 de l'article 13.
  
b) Subvenció de fins al 70% amb el límit d'1.000.000 de pessetes per als estudis esmentats en el punt 1 de l'article 13 que tinguen per objecte una unitat de comerç agrupat físicament.
  
c) Subvenció de fins al 70% amb el límit de 500.000 pessetes per als estudis esmentats en el punt 1 de l'article 13 que tinguen per objecte un mercat de venda no sedentària.
  
d) Subvenció de fins a un 70% del seu cost per als supòsits de realització i difusió dels estudis establits en els punts 2 i 4 de l'article 13.
  
e) Subvenció de fins a un 75% del seu cost per als supòsits de realització d'estudis de conjuntura als quals fa referència el punt 3 de l'article 13. Aquest percentatge de subvenció podrà elevar-se fins al 100% en els casos que assegure el beneficiari el manteniment, a càrrec seu, de les investigacions per un termini no inferior als cinc anys següents.
  
Article 16. Presentació de sol·licituds i termini
  
1. Les sol·licituds per a l'obtenció de les ajudes a què fa referència aquest títol, es presentaran, amb caràcter previ a la realització de l'estudi de què es tracte, acompanyades, a més de la documentació establida amb caràcter general, de la següent que siga procedent:
  
1.1 Entitats locals
  
- Certificat de l'acord plenari de l'entitat o entitats sol·licitants en què s'indique la voluntat de sol·licitar la subvenció.
  
- Declaració de les fonts de finançament del projecte.
  
- Metodologia proposada.
  
1.2 Les empreses de titularitat pública o mixta podran substituir l'acord plenari establit en l'apartat anterior per sol·licitud del president del consell d'administració o conseller delegat, i hauran de presentar, a més de l'anterior, acreditació de la participació de l'entitat pública en el seu capital, mitjançant certificat del secretari del consell d'administració, i també declaració de les fonts de finançament del projecte.
  
1.3 Les agrupacions empresarials de comerciants hauran d'aportar acord previ de l'òrgan de govern corresponent de la realització de l'estudi, documentació acreditativa de la capacitat d'execució d'aquesta inversió i de les que se'n deriven, declaració de les fonts de finançament de l'estudi i relació de les activitats desenvolupades per tots els seus membres.
  
2. El termini de presentació de sol·licituds serà el comprés entre l'1 de gener i el 31 de març del 2000.
  
TÍTOL III
  
Ajudes en matèria de formació i foment
  
de noves tècniques comercials
  
Article 17. Objecte i beneficiaris
  
Les ajudes regulades en aquest títol tenen per objecte augmentar la capacitació tècnica i professional dels agents del sector i hi podran accedir totes les entitats, públiques o privades, sense fi de lucre, que pretenguen la realització d'activitats formatives que per les seues característiques no s'ajusten als requisits establits pel Fons Social Europeu i que tinguen per objecte millorar la preparació tècnica i professional dels comerciants, facilitant l'assimilació de les noves tecnologies i tècniques de gestió, i també l'adaptació del sector a les noves tendències.
  
Així mateix i amb caràcter excepcional, també podran accedir a aquestes ajudes aquelles formes associades o integrades de comerciants, independentment de la configuració jurídica que adopten.
  
Article 18. Modalitats d'ajuda
  
Les ajudes que s'estableixen en aquest títol es destinaran a la realització de les següents activitats:
  
a) Cursos de formació comercial general que tinguen per objecte la capacitació tècnica, l'actualització i l'especialització del personal que preste els seus serveis o vulga accedir al sector de la distribució, en els diferents nivells.
  
b) Cursos de formació comercial especialitzada que tinguen com a finalitat aprofundir en determinades matèries dins del camp de la distribució, aconseguint una formació més especialitzada, adreçats fonamentalment a tècnics, directius d'empresa, i postgraduats.
  
c) Jornades tècniques, taules redones, conferències i congressos que aprofundisquen en temes monogràfics, o tracten aspectes fonamentals de la distribució comercial, facilitant la presa de contacte i la posada en comú dels coneixements i experiències dels distints estaments interessats en el sector.
  
d) Viatges que donen a conéixer, entre els empresaris del sector, pràctiques o experiències comercials que estiguen implantades, amb èxit contrastat, en altres ciutats o països.
  
e) Ajudes per a la investigació sobre aspectes de la distribució, assistència a cursos d'especialització o accions formatives puntuals que es desenvolupen fora del territori de la Comunitat Valenciana.
  
f) Anàlisi de les necessitats de formació del sector del comerç al detall a través de l'estudi i l'avaluació d'aquestes.
  
g) Accions específiques destinades a la formació de formadors.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada i, si és el cas, per a determinar-ne la quantia, es tindrà en compte l'adequació als objectius i les finalitats d'aquesta ordre, la naturalesa de les accions proposades, els destinataris sobre els quals incideixen, el grau possible d'impacte positiu en el sector, el col·lectiu o territori corresponent i l'experiència anterior en accions semblants.
  
2. Les ajudes establides en aquest títol podran arribar fins al 70% del pressupost estimat i, excepcionalment, en consideració a les especials característiques del projecte, superar aquest límit fins a cobrir l'import efectiu de la despesa.
  
Article 20. Presentació de sol·licituds i termini
  
1. Les sol·licituds per a l'obtenció de les ajudes es presentaran amb antelació suficient a la data prevista per a l'inici de l'activitat. En les esmentades sol·licituds apareixerà el període de realització del projecte i en les referides a les accions compreses en els apartats a), b), i c) de l'article 18 es farà constar, a més a més, les dates d'inici, l'horari, el programa i el currículum del professorat.
  
2. El termini de presentació de sol·licituds serà el comprés entre l'1 de gener i el 31 de març del 2000.
  
TÍTOL IV
  
Ajudes a la modernització del comerç
  
CAPÍTOL I
  
Disposicions generals
  
Article 21. Condicions específiques aplicables a les PIME comercials
  
En les ajudes establides per a les PIME en els següents capítols d'aquest títol seran d'aplicació les següents condicions:
  
1. Tindran com a beneficiaris aquelles persones físiques o jurídiques, qualificades com a PIME, que exercisquen l'activitat comercial en algun dels sectors indicats en l'annex 1, o que hagen d'accedir-ne a l'exercici, i que pretenguen portar a cap projectes, als seus establiments comercials (ubicats almenys en planta baixa excepte quan es tracte de comerç agrupat físicament) que reunisquen les següents condicions:
  
- Estar donat d'alta, o procedir-hi quan s'inicie l'activitat, en l'impost d'activitats econòmiques en una activitat prevista en l'annex 1 a què fa referència el paràgraf anterior.
  
- No propiciar o consolidar situacions que limiten la lliure competència.
  
- Anar dirigides a aconseguir l'especialització i la modernització mitjançant la introducció d'innovacions que segons el criteri de la Conselleria d'Indústria i Comerç, representen millores significatives en la funció pròpiament comercial.
  
2. Així mateix i als efectes de les ajudes previstes en aquest títol, s'entendrà per empresa i comerç preexistent, aquell que justifique estar donat d'alta en l'impost d'activitats econòmiques amb un any d'antelació respecte de la data de presentació de la sol·licitud; a aquest efecte es computaran els períodes en els quals un establiment roman d'alta en el dit impost amb el mateix titular, encara que es produïsquen baixes estacionals derivades pel flux de la població produït en zones turístiques i de segona residència; per comerç associat, aquell que s'integre en cadenes voluntàries, cooperatives de detallistes o cadenes franquiciades; i per comerç agrupat físicament, l'ubicat en mercats, galeries i centres comercials.
  
3. Als efectes de les ajudes regulades en aquest títol, no es computaran com a despeses d'inversió les despeses d'estudi o projecte (llevat que aquestes siguen exigides pels serveis tècnics de la Direcció General de Comerç i Consum o estiguen expressament mencionades com a susceptibles de suport), fons de comerç, drets de traspàs, despeses d'alta, permisos i llicències, taxes i impostos (inclòs l'impost sobre el valor afegit), béns usats, arrendaments financers i compra de mercaderies objecte de comercialització.
  
4. No es donarà suport a les inversions que es realitzen en locals comercial integrats en obra nova, si aquesta no està completament acabada.
  
5. D'acord amb la diferent problemàtica territorial i sectorial dels establiments comercials, la Direcció General de Comerç i Consum podrà establir criteris de prioritat amb vista a la tramitació i concessió de les corresponents subvencions.
  
6. Les empreses que pretenguen accedir a les ajudes previstes en aquest títol hauran de complir la normativa vigent emanada d'aquesta Conselleria quant a la inscripció en els registres que siga procedent i, si és el cas, acreditar l'obtenció de les autoritzacions que se sol·liciten i corresponguen.
  
7. Sense perjudici d'això anterior, podran ser objecte de suport aquells projectes presentats per altres sectors no inclosos en l'annex 1, quan així ho considere la Comissió de Suports a la Comercialització.
  
- Les ajudes regulades en aquest títol es consideren incompatibles entre si, llevat del suport financer amb les subvencions directes, sempre que no se supere el límit que resulte aplicable a la Comunitat Valenciana en el mapa de regions assistides. Així mateix aquest límit haurà de ser respectat en el cas de concurrència amb altres ajudes públiques.
  
- La inversió proposada i susceptible de suport no serà inferior a 1.500.000 pessetes per a suport financer i a 1.000.000 de pessetes per a les ajudes directes, excepte per als estudis esmentats en l'article 37 i les inversions previstes en els articles 37.2.a i 39.2.b, i s'exigirà un percentatge mínim d'autofinançament del 25%.
  
- Així mateix, no es considerarà susceptible de suport la inversió consistent en l'adquisició de terrenys, locals comercials i drets d'ocupació de llocs en mercats municipals, excepte per a suport financer que es regirà pel que s'ha establit en l'article 40.
  
- La inversió haurà de mantenir-se durant un mínim de cinc anys.
  
Article 22. Presentació de sol·licituds, termini i criteris d'avaluació
  
A més de la documentació general esmentada en l'article 4 d'aquesta ordre, haurà d'adjuntar-se a la sol·licitud en imprés normalitzat el següent:
  
1.1 Entitats locals
  
a) Certificat de l'acord plenari de l'entitat o entitats sol·licitants en què s'indique la voluntat de sol·licitar la subvenció.
  
b) Declaració de les fonts de finançament del projecte.
  
c) Memòria comercial de la inversió.
  
d) Documentació acreditativa, si és el cas, de la disponibilitat dels terrenys i edificis en els quals es projecta realitzar inversions.
  
e) Document gràfic sobre l'estat actual.
  
f) Certificat que acredite el compliment, en el present o amb les inversions plantejades, de la normativa vigent en matèria higienicosanitària, si es pretén suport per a actuació en equipaments en els quals es realitza l'activitat comercial.
  
g) Estudi previ, segons que es pretenga accedir a les ajudes que ho requerisquen.
  
1.2 Empreses mixtes
  
Les empreses de titularitat municipal o mixta adjuntaran, a més de l'esmentada en el punt anterior, certificat del secretari de la corporació que acredite participació de l'entitat local en el seu capital i, si és el cas, estudi economicofinancer de la inversió prevista, i se substituirà l'acord plenari per sol·licitud del president del consell d'administració o conseller delegat.
  
1.3 Agrupacions empresarials de comerciants
  
S'adjuntarà la documentació que s'esmenta en el punt 1.1 d'aquest article, relació de les activitats desenvolupades pels seus membres, autorització municipal per a la realització de les inversions, si és procedent. L'acord plenari se substituirà per l'acord previ del corresponent òrgan de govern sobre la realització de les inversions.
  
1.4 Empreses comercials
  
a) Memòria comercial de l'empresa, i de l'establiment objecte de la inversió, en relació amb el projecte que es desenvoluparà.
  
b) Pla de situació.
  
c) Pla de distribució actual.
  
d) Si es produeixen modificacions amb la inversió proposada, s'aportarà pla de distribució proposada.
  
e) Llicència municipal d'obres i d'obertura/activitat o acreditació que s'hi ha sol·licitat.
  
f) Justificant de recepció de la sol·licitud de préstecs formulada a l'entitat financera, en el cas de sol·licitar suport financer.
  
2. El termini de presentació de sol·licituds de concessió de les ajudes regulades en aquest títol serà el comprés entre l'1 de gener i el 15 d'abril del 2000 per a les PIME comercials, i entre l'1 de gener i el 31 de març del 2000 per a la resta de beneficiaris.
  
3. Criteris d'avaluació. Entre les ajudes previstes en el present títol, tindran preferència les que tinguen per objecte la realització de projectes d'inversió promoguts per agrupacions i cooperatives de comerciants i per altres associacions sense fi de lucre que responguen a les formulacions d'un pla general per a la racionalització, el desenvolupament i la modernització de les estructures o els processos de distribució o comercialització.
  
Així mateix, tindran caràcter prioritari les relatives a projectes d'inversió que formen part d'un pla de reestructuració comercial d'una zona promogut per cooperatives, associacions o agrupacions de comerciants, les actuacions de les quals disposen, si és el cas, de l'autorització de l'ajuntament o l'autoritat competent.
  
CAPÍTOL II
  
Urbanisme comercial i modernització d'infraestructures
  
Article 23. Objecte i beneficiaris
  
Podran accedir a les ajudes contingudes en aquest capítol les entitats locals i les empreses de titularitat municipal o mixta, i també les formes de comerç associat o integrat, amb independència de la fórmula jurídica, que pretenguen emprendre alguna de les següents actuacions: en l'àmbit de la Comunitat Valenciana:
  
1. Modernització, ampliació, trasllat, equipament o reforma de l'estructura física i de les instal·lacions complementàries dels equipaments comercials col·lectius, incloent-hi l'execució d'aquelles obres de caràcter provisional que siguen necessàries per a la consecució de les esmentades finalitats.
  
2. Obres i instal·lacions en carrers i places de caràcter bàsicament comercial per a la seua transformació o adequació per a ús de vianants exclusiu o preferent i altres inversions en àrees d'alta concentració comercial, marcat caràcter històric o de centre.
  
3. Inversions dirigides a la racionalització d'estructures organitzatives de cooperació comercial.
  
4. Altres projectes que, tot i no estar previstos en els anteriors apartats, coadjuven a l'efectiva racionalització, desenvolupament i modernització de les infraestructures comercials o repercutisquen en els comerços al detall vinculats a una estructura organitzativa superior.
  
Article 24. Quantia i condicions de les ajudes
  
Les ajudes consistiran en la concessió de subvencions d'acord amb el següent:
  
a) Subvenció de fins al 70% amb el límit de 40 milions de pessetes de les inversions projectades en unitats físiques de comerç agrupat, com a conseqüència de la realització d'un estudi previ que complisca almenys els requisits esmentats en l'apartat c) de l'article 14 d'aquesta ordre.
  
b) Subvenció de fins al 40%, amb un límit de 20 milions de pessetes del cost de les inversions en obra civil i equipament, sempre que afecten de forma directa l'estructura comercial de les unitats físiques de comerç agrupat i, en el cas que no s'hi haja realitzat, estudi previ.
  
Si hi ha estudi previ i ha sigut subvencionat per aquesta conselleria seran susceptibles de suport únicament aquelles inversions que no entren en contradicció amb les propostes contingudes en aquest, ni dificulten o condicionen la seua aplicació futura.
  
c) Per a les inversions que s'han de realitzar com a conseqüència dels estudis esmentats en l'apartat d) de l'article 14, podran concedir-se subvencions de fins al 50% amb el límit de 47.985.134 de pessetes.
  
d) Subvencions de fins al 60%, amb un límit de 20 milions de pessetes, del cost de les inversions derivades de la realització de projectes que comporten una millora de l'ús per a vianants d'espais urbans específics. En aquest cas, haurà d'aportar-se normativa aplicable (ús de tendals, ombrel·les, ocupació de la via pública, regulació de la càrrega i descàrrega, etcètera) i un breu estudi sobre la incidència de la inversió proposada en: trànsit de vianants i trànsit rodat, aparcament, mobiliari urbà, senyalètica, etcètera.
  
En les actuacions consistents en obres de realització d'espais per a vianants o millora de l'ús d'espais urbans per a vianants, serà requisit necessari que es realitze activitat comercial (segons l'impost d'activitats econòmiques) almenys en el 40% de la zona en què es proposa l'actuació. Així mateix s'entendrà que hi ha millora de l'ús d'espais per a vianants quan l'espai destinat als vianants s'incremente de forma significativa i on l'espai ho permeta les voreres siguen de com a mínim 3,5 metres o la calçada no siga superior a 4 metres. En el disseny de les actuacions que es realitzaran es prendrà en consideració evitar provocar la repetició de recorreguts per a la recerca d'aparcament.
  
El percentatge indicat en el paràgraf anterior quant a activitat comercial, es mesurarà sobre línia de façana en planta baixa (en l'estat que tinga en la data de presentació de la sol·licitud) excloent-ne només vials i jardins. Únicament no serà aplicable aquest criteri quan es tracte d'actuacions tendents a facilitar l'accés de vianants entre dues zones comercials consolidades (en les quals sí que es complisca aquest requisit).
  
e) Subvenció de fins al 40% amb el límit de 61.365.015 de pessetes del cost de les inversions que es realitzaran en zones d'alta densitat comercial de les poblacions de menys de 15.000 habitants, sempre que aquesta tinga caràcter de centre comercial respecte de les poblacions del seu entorn i les inversions estiguen destinades a millorar les condicions de venda pel que fa a accessos, circulació de vianants, equipament i dotació de mobiliari urbà, entre altres.
  
No es prendran en consideració, en cap dels conceptes recollits en aquest article com a susceptibles de suport, les despeses de reparació, substitució o manteniment, llevat que aquestes queden englobades per la realització d'altres inversions considerades susceptibles de suport.
  
En el cas que els projectes subvencionats que s'han de desenvolupar s'executen per fases, la suma dels suports a les distintes fases, no podrà superar els límits esmentats, en un període de tres anys.
  
CAPÍTOL III
  
Propostes d'actuació comercial en entorns rurals
  
Article 25. Objecte i beneficiaris.
  
Les ajudes recollides en aquest capítol tenen per objecte possibilitar la creació d'infraestructures específiques afavoridores de l'activitat comercial en municipis o nuclis de població del medi rural de la Comunitat Valenciana que tinguen una població inferior als 3.000 habitants.
  
Podran ser beneficiaris d'aquestes ajudes aquelles corporacions locals que, amb aquesta finalitat, executen inversions.
  
Article 26. Modalitats d'ajuda
  
Les ajudes aniran destinades a la realització de les següents actuacions específiques:
  
1. Elaboració de projectes tècnics.
  
2. Execució d'obres i inversions necessàries per a l'adaptació a la seua funcionalitat de l'espai on es pretenga desenvolupar l'activitat de venda de productes d'alimentació i complementaris de caràcter no sedentari, amb especial atenció a la dotació de serveis comuns com subministrament d'aigua, d'energia elèctrica etc. i totes les inversions que siguen necessàries perquè l'activitat comercial es desenvolupe amb estricte compliment de totes les reglamentacions, i també en condicions competitives quant a imatge i instal·lacions.
  
Article 27. Condicions específiques
  
A fi d'aconseguir una major concreció i agilitat en la gestió i també en la definició i materialització de les inversions que cal desenvolupar, podran establir-se convenis de col·laboració amb altres administracions públiques en les quals es desenvolupen, a més a més, els mecanismes de cofinançament d'inversions.
  
Article 28. Quantia de les ajudes i criteris d'avaluació
  
Les ajudes previstes en aquest capítol podran arribar fins al 100% del cost de redacció del projecte o projectes tècnics necessaris per a l'execució de la inversió i fins al 70% del cost d'execució d'aquesta, ambdós impost sobre el valor afegit exclòs, amb un límit de 500.000 pessetes per a la redacció de projectes i de 5.000.000 de pessetes per a l'execució d'inversions.
  
Per a la concessió de l'ajuda sol·licitada i, si és el cas, per a determinar-ne la quantia, es tindrà en compte el nombre d'habitants i la dotació comercial del municipi on es projecte la intervenció i del seu entorn, la distància i facilitats de comunicació amb altres poblacions amb suficient dotació comercial, i també les característiques del nou equipament i les condicions prèvies en les que es desenvolupava aquest tipus d'activitat comercial.
  
CAPÍTOL IV
  
Suport a l'elaboració i desenvolupament
  
de plans integrats de renovació comercial
  
Article 29. Objecte i beneficiaris
  
Les ajudes recollides en el present capítol tenen per objecte possibilitar la realització de programes integrals de renovació dels centres comercials històrics dels municipis de la Comunitat Valenciana, facilitant la introducció de millores per a l'exercici de l'activitat comercial en aquestes zones, tant a nivell d'infraestructures com de gestió, després de la realització prèvia d'un pla estratègic que les determine.
  
Podran ser beneficiaris de les ajudes aquelles corporacions locals que, amb aquesta finalitat aborden un conjunt de mesures que determinen les estratègies que cal seguir a nivell de ciutat en l'àmbit que es determine com a centre comercial històric i la seua concreció a través dels mecanismes que regulen les intervencions per a la realització d'una equilibrada convivència entre trànsit de vianants i el trànsit rodat, la determinació de modes d'atracció comercial i la seua intercomunicació, l'equilibri entre diferents usos residencials socials, culturals i econòmics. En aquest pla estratègic, que s'elaborarà amb la participació de la Direcció General de Comerç i Consum, es farà constar necessàriament la definició d'inversions i la seua programació a mitjà termini.
  
Les àrees determinades pel pla estratègic podran correspondre tant a les zones centrals de la localitat on tradicionalment s'ha realitzat l'activitat comercial, com a aquelles altres zones urbanes d'alta densitat comercial, que actuen com subàrees de centralitat.
  
Podran, així mateix, ser beneficiaris d'aquestes ajudes les agrupacions de comerciants que desenvolupen la seua activitat en l'àmbit d'intervenció prèviament definit de comú acord entre l'ajuntament de la ciutat i la Direcció General de Comerç i Consum a través de l'esmentat pla.
  
Article 30. Modalitats d'ajudes
  
Les ajudes aniran destinades a la realització d'alguna de les següents accions específiques:
  
a) Elaboració d'estudis puntuals i específics, de desenvolupament del pla estratègic inicial, d'actuació comercial en l'entorn que s'haja definit amb anterioritat.
  
b) Inversions derivades de l'adaptació de l'espai urbà a la seua funcionalitat comercial, per aplicar allò que s'ha desenvolupat en el pla inicial o en els estudis específics.
  
c) Desenvolupament d'accions publicitàries i de promoció tendents a atraure els consumidors a aquests entorns.
  
Amb caràcter excepcional podran atendre's altres inversions que, sense que estiguen expressament previstes en els epígrafs anteriors, tinguen, segons el criteri de la Direcció General de Comerç i Consum, una incidència rellevant per al desenvolupament de l'activitat comercial en l'entorn definit com a centre comercial històric.
  
Article 31. Condicions específiques
  
A fi d'aconseguir major concreció i agilitat en la gestió i materialització de les actuacions que es desenvoluparan podran establir-se convenis de col·laboració amb altres administracions públiques, en els quals es desenvolupen, a més a més, els mecanismes de cofinançament d'inversions.
  
Article 32. Quantia de les ajudes i criteris d'avaluació
  
Les ajudes previstes en aquest capítol podran arribar al 75% del cost de les accions establides en l'article 30, impost sobre el valor afegit exclòs. El nivell d'ajuda per a les actuacions no previstes expressament es fixarà d'acord amb la transcendència comercial del projecte i del nombre de comerciants afectats.
  
Per a la concessió de l'ajuda sol·licitada i, si és el cas, per a determinar-ne la quantia, es tindrà en compte l'efectiva inclusió de les accions en el Pla Estratègic inicial, o estudi específic, i també la seua repercussió i impacte en la millora de la funcionalitat comercial del centre històric en el qual s'actue.
  
CAPÍTOL V
  
Suport a la realització de plans de modernització sectorial
  
Article 33. Objecte i beneficiaris
  
Podran accedir a les ajudes previstes en aquest capítol les PIME comercials que pretenguen portar a cap als seus establiments ubicats a la Comunitat Valenciana, les inversions necessàries per a la renovació del sector de la distribució minorista alimentària.
  
Article 34. Condicions específiques
  
Les PIME que pretenguen acollir-se a les ajudes fixades en aquest capítol hauran d'acreditar que estan donades d'alta en l'impost d'activitats econòmiques, en una activitat de venda de productes d'alimentació.
  
Article 35. Quantia de les ajudes i criteris d'avaluació
  
Per a l'adquisició d'elements de transport o adequació dels existents, podran concedir-se suports de fins al 20% amb el límit d'1.000.000 de pessetes per empresa preexistent, sempre que estiguen dotats d'equip de fred per a la conservació dels aliments durant el transport d'aquests. En el cas d'adequació d'elements de transport que ja tinga l'empresa i que es doten d'equip de fred, el percentatge de suport serà de fins al 20% amb el límit de 500.000 pessetes.
  
2. Per a l'adaptació de l'establiment comercial podran concedir-se suports de fins al 20% amb el límit d'1.000.000 de pessetes, per establiment comercial preexistent, de les despeses previstes en mobiliari i equipament específic, incloent-hi el frigorífic per a exposició i conservació del producte.
  
CAPÍTOL VI
  
Suport a l'elaboració i el desenvolupament de projectes
  
aplicats a la distribució comercial
  
Article 36. Objecte i beneficiaris
  
Podran accedir a les ajudes previstes en aquest capítol les PIME comercials i associacions empresarials, amb independència de la forma jurídica, que pretenguen desenvolupar a la Comunitat Valenciana projectes d'inversió en:
  
- L'elaboració de plans de creació de xarxes d'establiments comercials o la seua modernització o innovació.
  
- La implantació de xarxes informàtiques que incloguen el disseny i el desenvolupament dels suports lògics.
  
- Els projectes innovadors que a nivell individual o agrupat coadjuven al millor posicionament en el mercat dels establiments comercials.
  
Article 37. Quantia de les ajudes i criteris d'avaluació
  
1. Podran concedir-se ajudes de fins al 50% amb el límit de 85.057.101 de pessetes per a la realització per part de les agrupacions de comerciants de les següents accions:
  
a) Definició d'estratègies i inversions i la seua execució per a la creació de xarxes d'establiments comercials, incloses les despeses en disseny d'imatge i gestió comuna i excloses les despeses en terrenys i locals.
  
b) Desenvolupament i aplicació de xarxes informàtiques i de comunicació, inclòs el disseny previ en programes i aplicacions i també l'adquisició d'equips.
  
c) Estudi, desenvolupament i implantació de prototips de tendes o centres comercials virtuals.
  
2. A iniciativa de les PIME podran concedir-se subvencions directes a la realització d'inversions en:
  
a) Foment de la millora de l'equipament i la gestió dels establiments existents mitjançant la introducció de tecnologia informàtica.
  
Podran concedir-se suports de fins al 20% amb el límit de 500.000 pessetes per establiment i empresa sempre que es realitzen inversions en tecnologia informàtica, i de comunicacions amb adaptació a la moneda única. Seran susceptibles de suport les aplicacions i els programes lligats a aquests fins i aquells elements com ara escàners, caixes, fax, etc. sempre que estiguen interconnectats i faciliten les necessitats de centralització d'informació de l'empresa.
  
Alternativament, si l'empresa disposa de més d'un establiment comercial i si les inversions comporten a més a més la centralització d'informació dels establiments comercials i la seua intercomunicació, la subvenció podrà arribar al 25% amb el límit d'1.000.000 de pessetes per empresa.
  
b) Tecnificació de magatzems i establiments majoristes.
  
Per a la tecnificació (mitjançant la introducció de noves tecnologies i aplicacions) de magatzems i establiments majoristes preexistents, podran concedir-se suports de fins al 20% de la inversió que s'ha de realitzar, sempre que representen una substancial millora en la logística i en la informació de l'empresa. Als efectes del que s'ha regulat en aquest punt es considerarà inversió els estudis previs que pogueren realitzar-se per a determinar les inversions i accions que es desenvoluparan. La subvenció no superarà la quantitat de 5.000.000 de pessetes per empresa.
  
En els casos que es plantege la robotització d'un magatzem i s'aporte estudi previ sobre la solució que cal adoptar, el percentatge anterior podrà ampliar-se al 25%.
  
c) Foment de l'associacionisme
  
Suport de fins al 20% dels recursos invertits per l'empresa comercial, per a la seua participació o el seu accés a la forma associativa, independentment de la forma jurídica, amb un límit de 1.000.000 de pessetes per establiment.
  
Subvenció de fins al 20% de la inversió en immobilitzat necessària, en l'establiment comercial per a adequar-se a les condicions establides per la forma associativa, sense que es supere la quantitat d'1.500.000 pessetes per establiment i comerciant.
  
En aquest cas, es considerarà inversió necessària aquella que determine la forma associada mitjançant l'aportació del document general que especifique les condicions i normes concretes que han de complir els associats quant a la imatge i gestió de l'establiment.
  
d) Foment del desenvolupament d'implantació de plans de qualitat aplicats a les empreses comercials.
  
Podran concedir-se suports de fins al 25% de les despeses externes d'elaboració de plans de reforma i modernització i inversions que comporten la implantació d'accions en aspectes organitzatius i funcionals que milloren el funcionament i els serveis de l'empresa. La subvenció màxima que es concedirà per empresa preexistent serà de 500.000 pessetes si únicament es tracta d'estudis de diagnosi, i de 2.000.000 de pessetes la realització d'inversions derivades d'aquest.
  
Per a poder donar suport a les inversions, s'aportarà l'estudi de diagnosi que les determine.
  
Serà requisit necessari per a la concessió de l'ajuda no haver obtingut subvenció per a la mateixa finalitat en els tres anys anteriors a l'actual present, llevat que la seua realització siga per fases i no se superen els límits indicats en el paràgraf anterior.
  
e) Foment d'estructures interempresarials i franquícies
  
e.1 Per a fomentar les estructures interempresarials podran concedir-se suports de fins al 25% de la despesa que es realitzarà, sempre que almenys tres empreses del sector comercial, la participació de les quals en la nova estructura empresarial no siga inferior al 70% promoguen la realització de/d':
  
a) Estudis d'implantació o desenvolupament d'estructures interempresarials.
  
b) Estudis previs d'implantació de xarxes de franquícia o cadenes d'establiments
  
c) Costos de creació o desenvolupament d'aplicacions informàtiques que permeten el desenvolupament d'una gestió comercial integrada.
  
d) Inversions derivades de les accions anteriors.
  
La subvenció podrà arribar a 500.000 pessetes per a cada un dels supòsits a), b) i c), i 1.500.000 pessetes per al supòsit d). En aquest cas caldrà aportar els estudis previs realitzats que determinen les inversions susceptibles de suport. La participació de cada una de les empreses en la nova estructura empresarial haurà d'acreditar-se mitjançant la presentació de l'escriptura de constitució o document equivalent.
  
e.2 Per a fomentar la creació i el desenvolupament de xarxes de franquícia, podran concedir-se suports a les empreses comercials amb activitat prèvia a la Comunitat Valenciana, de fins al 20% de la inversió o despesa que es realitzarà en les següents accions:
  
a) Estudi que determine la viabilitat i les característiques de la franquícia (manual del franquiciat, identitat corporativa, etcètera).
  
b) Inversions que realitzarà el franquiciador per a la millora dels serveis i de la logística.
  
c) Implantació de fins a les tres primeres tendes pilot del franquiciador (en un termini no superior a dos anys). Només serà susceptible de suport un establiment per municipi a la Comunitat Valenciana.
  
d) Despeses derivades de la promoció de la franquícia.
  
El límit màxim d'aquestes ajudes serà de 500.000 pessetes per a les accions previstes en el punt a), d'1.500.000 pessetes per a les previstes en el punt b); d'1.500.000 pessetes, per establiment, per a les previstes en el punt c); i d'1.000.000 de pessetes per a les previstes en el punt d).
  
Per a accedir a les ajudes regulades en els punts b), c) i d) d'aquest apartat caldrà aportar la documentació a què fa referència el punt a).
  
Així mateix per a accedir a les ajudes establides en els apartats a) i d) caldrà que el domicili social de l'empresa estiga fixat a la Comunitat Valenciana.
  
CAPÍTOL VII
  
Suport a l'adequació de les PIME al seu entorn competitiu
  
Article 38. Objecte i beneficiari
  
Podran accedir a les ajudes recollides en aquest capítol, les empreses comercials que pretenguen la realització a la Comunitat Valenciana de les inversions que es detallen a continuació a fi d'adaptar-ne les estructures al seu entorn de forma més competitiva
  
Article 39. Modalitat i quantia d'ajudes mitjançant subvenció directa
  
En matèria de modernització de les PIME comercials, la Conselleria d'Indústria i Comerç concedirà ajudes directes per a la realització de les següents actuacions:
  
1. Revitalització comercial en centres històrics comercials.
  
a) Renovació i desenvolupament comercial als centres històrics dels municipis d'Alcoi, Alacant, Castelló, Elx, Gandia, Ibi, Xàbia, Morella, Ontinyent, Orihuela, Requena València, la Vila Joiosa, Xàtiva i Xixona.
  
En aquests centres històrics les ajudes s'aplicaran a la realització d'inversions que comporten una transformació significativa en la imatge de l'establiment, sempre que ocupen baixos comercials i contribuïsquen a la revitalització i consolidació de les trames urbanes integrants dels centres comercials tradicionals en els quals s'ubiquen, l'àmbit dels quals haja sigut definit per la Direcció General de Comerç i Consum. Podran concedir-se subvencions de fins al 15%, amb el límit de 2.000.000 de pessetes per establiment preexistent i establit en carrers en què hi haja activitat comercial en més del 30% dels locals i que estiguen ocupats almenys el 70% dels locals. En el cas que l'establiment s'ubique en carrers que no arriben a al percentatge abans esmentat, la subvenció serà de fins al 20%, amb el límit de 3.000.000 de pessetes, i seran en aquest cas també susceptibles de suport les implantacions de comerç. Així mateix, als carrers inclosos en zones objecte d'actuació de la Iniciativa Comunitària Urban, podran concedir-se subvencions de fins al 40% de la inversió, amb un límit de 6.000.000 de pessetes per establiment, i seran aquest cas també susceptibles de suport les implantacions de comerç
  
b) Per a la implantació o transformació, amb adequació de la part externa, d'establiments ubicats en aquelles àrees comercials que en l'actual exercici o en l'anterior siguen objecte d'adequació funcional a l'ús de vianants, podran concedir-se suports de fins al 20% de les inversions que s'han de realitzen, amb un límit de 2.000.000 de pessetes per establiment.
  
A aquests efectes s'entendrà per l'adequació a què fa referència el paràgraf anterior, aquella que comporte ampliació de l'espai d'ús per a vianants sobre l'anterior a la mencionada adequació.
  
2. Modernització i adequació dels establiments comercials que desenvolupen la seua activitat econòmica en una unitat agrupada físicament.
  
Per a la modernització i adequació dels establiments comercials que desenvolupen la seua activitat econòmica en una unitat agrupada físicament, podran concedir-se:
  
a) Subvencions de fins al 20% del cost suportat per cada un dels comerciants establits en la unitat física (mercat, galeria comercial, etcètera) en l'adequació del seu establiment, o els espais comuns de l'esmentada unitat, a un projecte global de reforma, modernització, equipament i modificació d'imatge de l'esmentat entorn físic. La subvenció que es concedirà no podrà superar la quantitat d'1.500.000 pessetes per establiment. Aquest suport podrà concedir-se una sola vegada i en un sol exercici
  
b) Per a la implantació, modernització o transformació del punt de venda, ubicat en unitats de comerç al detall agrupat físicament i bàsicament alimentari, podran concedir-se ajudes de fins al 20% amb un límit d'1.000.000 de pessetes. En aquest cas, es valorarà la introducció de millores tecnològiques.
  
Si a més a més, comporta notable ampliació de la superfície de vendes, en la mateixa unitat física, la subvenció podrà augmentar fins al 25%, amb un límit d'1.500.000 pessetes.
  
3. Foment del relleu generacional
  
Per al foment del relleu generacional en el comerç, podran concedir-se subvencions de fins al 25% de la inversió que es realitze, per part del nou titular, en l'establiment, mantenint activitat principal i ubicació, per a actualitzar la seua gestió i imatge a les tècniques i tendències actuals. Per a accedir a aquestes ajudes el comerç haurà de tenir un mínim de 10 anys d'antiguitat amb el seu anterior titular, que tindrà, almenys, 55 anys d'edat (i haurà d'acreditar la seua baixa en l'activitat); i el nou titular, menys de 35 anys, (en el moment en què es formalitze el relleu) el qual haurà d'aportar un projecte que incloga les millores que s'introduiran a nivell d'infraestructura, imatge i gestió.
  
La subvenció que es concedirà no podrà superar la quantitat de 3.000.000 de pessetes per establiment i empresa.
  
Per a la determinació del percentatge susceptible de suport en cada cas es valorarà:
  
- Adequació del projecte a les tendències actuals del comerç i del consumidor i usuari.
  
- Experiència o formació demostrada.
  
- Vinculació existent entre el sol·licitant i el titular actual.
  
En tot cas el relleu en la titularitat podrà haver-se realitzat amb una anterioritat no superior a un any des de la data de presentació de la sol·licitud.
  
4. Millora de la dotació comercial en municipis o nuclis urbans de menys de 3.000 habitants.
  
Per a la implantació d'establiments de comerços al detall bàsicament alimentaris, sempre que es tracte de comerç associat o integrat, i en nuclis urbans de menys de 3.000 habitants, de dret, (excloses urbanitzacions i zones residencials de marcat caràcter turístic o de segona residència), podran concedir-se suports de fins al 25% de la inversió que es realitzaran amb el límit d'1.500.000 pessetes per establiment. Així mateix serà susceptible de suport en les mateixes condicions la transformació d'establiments independents que s'ajusten a això anterior.
  
5. Adaptació de les empreses comercials als requeriments en matèria de tractament de residus i medi ambient.
  
Per a l'adaptació de les empreses comercials als requeriments en matèria de medi ambient, podran concedir-se ajudes de fins al 25% de la inversió que es realitzarà amb el límit de 500.000 pessetes per establiment.
  
Article 40. Objecte i modalitats d'ajuda mitjançant suport financer
  
Les ajudes destinades a facilitar a les xicotetes i mitjanes empreses compreses en aquest títol l'accés als recursos financers i reduir-ne el cost, a fi de potenciar la inversió en la PIME comercial, accelerant el procés d'adequació i transformació de les seues estructures a l'actual conjuntura socioeconòmica, s'instrumentaran a través de suports a les operacions de crèdit que els beneficiaris formalitzen amb les entitats financeres, a l'empara dels convenis de col·laboració que, a aquests efectes, la Generalitat Valenciana subscriga amb aquestes, i quedarà condicionat el suport al compliment de les condicions que aquests convenis establisquen quant a condicions dels préstecs.
  
La destinació del finançament haurà de ser l'execució de les inversions que es detallen a continuació, en establiments preexistents, o com a conseqüència de noves obertures per ampliació d'empreses, implantacions de comerç associat o agrupat físicament i implantacions en àrees insuficientment dotades:
  
A) realització d0bres de construcció, condicionament i reforma de locals.
  
B) Adquisició d'immobilizat material nou.
  
C) Adquisició de sòl i locals comercials, sempre que la inversió estiga destinada a l'ampliació d'establiments ja existents i es realitze, conjuntament, el condicionament d'aquests i es mantinga l'activitat comercial anterior.
  
Així mateix es podrà donar suport a aquesta inversió en els casos en què vaja acompanyada d'una reforma substancial de l'establiment i l'adquisició siga imprescindible per a realitzar-la, sempre que el comerciant exercisca l'activitat almenys deu anys al local objecte de compra i reforma.
  
Es considerarà igualment com a inversió subvencionable, el cost d'adquisició dels drets d'ocupació de llocs als mercats municipals, en els termes esmentats en el paràgraf primer.
  
3. Quantia de les ajudes:
  
1. El préstec podrà arribar al 70% del total de les inversions previstes i susceptibles de suport, sense que se supere la quantia de 50 milions de pessetes, en les condicions fixades en els convenis a què fa referència l'article 2.2.b de la present ordre.
  
2. El termini d'amortització del préstec serà de cinc anys, incloent-hi un any de carència i l'interés referenciat a l'euribor podrà tenir un diferencial de fins a un punt. L'amortització total o parcial del capital comportarà la devolució de la part proporcional de la subvenció que corresponga a través de l'entitat financera.
  
3. La subvenció que s'assigne a cada sol·licitud comportarà com a màxim el 10% del principal. Les ajudes que s'assignen, s'aplicaran a la reducció del principal del préstec que resulte autoritzat.
  
TÍTOL V
  
Suport a la cooperació i integració comercial
  
Article 41. Objecte
  
Les ajudes regulades en aquest títol tenen com a objecte potenciar els acords de cooperació, tant en l'àmbit empresarial, fomentant l'agrupació de les entitats de comerç a fi que adquirisquen la dimensió suficient per a la prestació de serveis, com entre l'administració local i autonòmica, als efectes de potenciar les actuacions que permeten modernitzar les estructures comercials de cada localitat.
  
CAPÍTOL I
  
Corporacions locals
  
Article 42. Objecte i beneficiaris
  
Podran accedir a aquestes ajudes les entitats locals i les empreses de titularitat municipal o mixtes, que promoguen projectes que tinguen per objecte:
  
a) La prestació de serveis en el sector comercial.
  
b) La coordinació i realització d'actuacions de promoció del comerç local.
  
c) El disseny de plans comercials específics per a cada localitat.
  
d) La potenciació de sistemes informàtics que possibiliten la connexió en xarxa de les agències per al foment d'iniciatives comercials.
  
e) L'accés i divulgació d'informació especialitzada en matèria de comerç.
  
Article 43. Modalitats i quantia d'ajudes
  
Les ajudes podran consistir en:
  
a) Subvenció de fins al 70% del cost efectiu per a la implantació i el manteniment de l'estructura tecnicooperativa d'agències per al foment d'iniciatives comercials (AFIC).
  
b) Subvenció, de fins al 50%, per a la realització, per part de les esmentades unitats administratives d'aquelles accions que tinguen per objecte les consecució dels fins previstos en l'article anterior. No obstant això, aquestes subvencions podran arribar al 100% del cost efectiu quan es tracte d'accions de caràcter col·lectiu que afecten un nombre significatiu de les agències.
  
c) Subvenció, que podrà abastar al 100% del cost efectiu, per a equipament en ideari i maquinari que implique una millora en la gestió i prestació de serveis, i també que possibilite la connexió en la xarxa d'aquestes agències, tant entre si com amb altres organismes o centres de gestió directament relacionats amb el sector de la distribució comercial.
  
d) Subvenció, que podrà arribar al 100% del cost efectiu, per a l'accés a bases de dades relacionades amb el sector o per a l'adquisició d'informació especialitzada i per a la seua divulgació
  
Article 44. Presentació de sol·licituds i termini
  
1. Les sol·licituds per a l'obtenció de les ajudes a què fa referència aquest capítol, es presentaran acompanyades, a més de l'establida amb caràcter general, de la documentació següent que siga procedent:
  
a) Certificat de l'acord de l'òrgan facultat per a això, que indique la voluntat de sol·licitar la subvenció.
  
b) Declaració de les fonts de finançament.
  
2. El termini de presentació de sol·licituds serà el comprés entre l'1 de gener i el 31 de març del 2000.
  
CAPÍTOL II
  
Organitzacions i entitats de comerç
  
Article 45. Objecte i beneficiaris
  
Podran accedir a aquestes ajudes les agrupacions d'empreses comercials amb domicili a la Comunitat Valenciana, en les diferents formes de comerç associat i integrat, amb independència de la forma jurídica que adopten, sempre que manquen de fi de lucre i disposen de l'habilitació legal necessària i promoguen la prestació, als seus associats, d'aquells serveis que redunden positivament en la seua posició competitiva i que hi comporten un valor afegit.
  
Article 46. Modalitats d'ajuda
  
1. Les ajudes es destinaren a:
  
a) Implantació i manteniment de gabinets d'assessorament tècnic comercial que faciliten l'accés per part dels comerciants i de les associacions a activitats formatives, d'assessoria tècnica i gestió majorista de serveis i que signifiquen un augment de la posició competitiva d'aquests.
  
b) Realització de projectes que creen serveis comuns, organitzen grups de compra o que procuren la millora de la gestió dels associats.
  
c) Campanyes de promoció per a la introducció i difusió de nous serveis.
  
d) Campanyes genèriques de publicitat que tinguen com a objectiu la promoció i animació comercial tant des d'un punt de vista de zona com sectorial.
  
e) Creació, gestió i divulgació de bases de dades documentals que procuren una sensible millora en la informació del sector.
  
2. Les ajudes concedides no generaran cap dret a la seua obtenció en anys posteriors, i la seua percepció estarà condicionada al compliment dels objectius a què fa referència l'article anterior i als crèdits assignats per a aquesta finalitat.
  
Article 47. Quantia de les ajudes
  
a) Subvenció de fins al 70% del cost efectiu per a la implantació i el manteniment d'un servei d'assessorament tècnic comercial, i també per als costos de lloguer de les seus, amb un límit de 500.000 pessetes per a aquest últim concepte per entitat i any. Per a poder accedir a aquestes ajudes s'haurà d'acreditar, per part del beneficiari, que el l'esmentat servei abastarà, directament o indirectament, un mínim de 150 comerciants.
  
b) Subvenció, que podrà arribar al 50% del cost efectiu, per a la contractació de serveis externs, sempre que aquests no puguen ser assumits per les distintes associacions i que recullen algun o tots els aspectes assenyalats en els apartats b), c) i e) de l'article anterior, amb un límit de 2.000.000 de pessetes per entitat i any. Per a accedir a aquesta ajuda, caldrà presentar un pla estratègic d'actuació que segons el criteri de la Direcció General de Comerç i Consum justifique l'esmentada contractació.
  
c) Subvencions de fins al 50% per a la realització de campanyes de publicitat per a aquests col·lectius. Aquest percentatge podrà superar-se quan el seu àmbit d'aplicació siga el de la totalitat del territori de la Comunitat Valenciana, o quan es tracte de sectors o zones afectats per situacions concretes de crisi.
  
Article 48. Criteris d'avaluació
  
Per a la concessió de les ajudes sol·licitades i, si és el cas, per a la determinació de la quantia, es valoraran, entre altres, els següents aspectes:
  
a) La repercussió del projecte en la modernització del sector comercial.
  
b) El grau d'implantació territorial i sectorial de l'entitat sol·licitant.
  
c) El nombre d'associacions o gremis afiliats, i el nombre de comerciants associats a cadascun.
  
d) Les activitats realitzades durant l'últim exercici.
  
e) El programa d'activitats presentat per a l'exercici en curs.
  
f) La trajectòria de l'entitat sol·licitant en l'execució en convocatòries d'ajudes anteriors.
  
g) La inclusió de l'activitat dins d'un pla estratègic d'actuació.
  
Article 49. Presentació de sol·licituds i termini
  
1. Les sol·licituds per a l'obtenció de les ajudes a què es refereix aquest capítol, es presentaran, acompanyades, a més de l'establida amb caràcter general, de la documentació següent:
  
a) Memòria d'activitats de l'any anterior.
  
b) Certificat del secretari en el qual conste el dia 31 desembre, el nombre d'associacions o gremis associats, i també la relació actualitzada d'afiliats a cada una de les associacions i gremis el mateix dia, amb detall de l'activitat, la ubicació i el nom o raó social.
  
c) Certificat del secretari de les quotes recaptades en l'últim exercici.
  
d) Relació del personal contractat i també memòria de les funcions realitzades per aquest i dels mitjans tècnics de què disposen, el 31 de desembre de l'any anterior.
  
e) Pla de mitjans per als supòsits de realització de campanyes de publicitat i animació comercial.
  
f) Annex estadístic.
  
2. El termini de presentació de sol·licituds serà el comprés entre l'1 de gener i el 31 de març de 2000.
  
TÍTOL VI
  
Ajudes en matèria de promoció comercial
  
Article 50. Objecte
  
Les ajudes establides en aquest títol tenen per objecte afavorir la promoció i comercialització dels productes valencians, i també contribuir a la realització d'accions que permeten incrementar i consolidar la presència d'aquests en els principals mercats millorant el nivell de competitivitat de les empreses de la Comunitat Valenciana.
  
CAPÍTOL I
  
Suport a la promoció de fires comercials
  
 de la Comunitat Valenciana
  
Article 51. Beneficiaris
  
Podran acollir-se a les ajudes previstes en aquest capítol, les institucions firals oficials de la Comunitat Valenciana, els ajuntaments i associacions sense fi de lucre que organitzen fires comercials, sempre que complisquen els requisits establits en els articles 3 i 7 del Decret 40/1998, de 31 de març, del Govern Valencià, sobre fires comercials de la Comunitat Valenciana, les cambres oficials de comerç, indústria i navegació de la Comunitat Valenciana.
  
Article 52. Modalitats d'ajuda
  
Les ajudes es destinaran a atendre les despeses derivades de les accions de promoció del certamen o manifestació firal, com publicitat en mitjans de comunicació, material de promoció, edició de catàlegs, organització d'actes de presentació de la fira i altres despeses de promoció del certamen.
  
Article 53. Criteris d'avaluació
  
Per a la concessió de les ajudes i, si és el cas, per a la determinació de la quantia es considerarà, entre altres aspectes:
  
- El tipus d'acció.
  
- La incidència sectorial i territorial.
  
- L'evolució de la manifestació firal.
  
- L'esforç de promoció realitzat en anteriors edicions.
  
Article 54. Quantia de les ajudes
  
La quantia per a les accions establides en l'article 52 d'aquesta ordre no podran excedir del 75% del cost del projecte.
  
Article 55. Presentació de sol·licituds i termini
  
El termini de presentació de les sol·licituds serà el comprés entre l'1 de gener i el 31 de març del 2000.
  
CAPÍTOL II
  
Suport a la realització d'accions de promoció
  
i de comercialització exterior dels productes valencians
  
Secció primera
  
Accions desenvolupades per cambres de comerç
  
 de la Comunitat Valenciana i associacions empresarials
  
Article 56. Objecte i beneficiaris
  
1. Podran acollir-se a les ajudes previstes en aquest capítol les cambres de comerç de la Comunitat Valenciana i associacions empresarials que realitzen alguna de les següents accions:
  
A. Participació agrupada de l'oferta valenciana en fires internacionals en l'exterior que segons el criteri de la Direcció General de Comerç i Consum es consideren prioritàries, i també accions específiques de promoció en mercats concrets, organitzades i coordinades per l'Institut Valencià de l'Exportació.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Publicitat, relacions públiques i material de promoció que tinga relació directa amb la participació en la fira.
  
- Desplaçament i allotjament del coordinador de la participació agrupada (borsa de viatge).
  
B. Missions comercials, l'objectiu de les quals siga l'obertura de nous mercats o la consolidació dels ja existents.
  
Podran tenir la consideració de despeses subvencionables els relatius a:
  
- Desplaçament i allotjament del coordinador de la missió comercial.
  
- Despeses relatives a serveis d'intèrprets, quan les condicions de l'idioma del país així ho requerisquen.
  
C. Missions exposició amb presentació de producte valencià l'objectiu de les quals siga l'obertura de nous mercats o la consolidació dels ja existents.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand.
  
- Publicitat, relacions públiques i material de promoció que tinga relació directa amb la missió exposició.
  
- Desplaçament i allotjament del coordinador de la missió comercial.
  
- Despeses relatives a serveis d'intèrprets, quan les condicions de l'idioma del país així ho requerisquen.
  
D. Missions inverses a certàmens firals internacionals realitzats a la Comunitat Valenciana, o missions a sectors concrets, l'objectiu de les quals siga l'atracció de compradors o prescriptors forans, potencials sol·licitants directes de productes valencians, i també d'aquells professionals que per raó de la seua activitat puguen influir en la seua comercialització.
  
Podran tenir la consideració de despeses subvencionables les relatives a:
  
- Desplaçament i allotjament del coordinador de la missió inversa.
  
- Desplaçament i allotjament de cada membre participant en la missió inversa.
  
E. Assessorament tècnic en comerç exterior, a fi de dotar de personal especialitzat amb titulació adequada les associacions empresarials i altres entitats per a prestar assessorament a les empreses associades, i també gestionar i coordinar actuacions col·lectives de promoció comercial i de dinamització sectorial.
  
La convocatòria de la contractació haurà d'anunciar-se en dos diaris de gran circulació de la província del domicili de l'entitat.
  
Podran tenir la consideració de despeses subvencionables les relatives a:
  
- Cost empresarial de les retribucions i de la Seguretat Social de la persona contractada amb un màxim d'ajuda anual de 2.500.000 pessetes.
  
F. Confecció de catàlegs o repertoris sectorials per part de les associacions empresarials, destinats exclusivament al mercat exterior, que hauran d'editar-se en almenys dos idiomes, un d'ells distint de les llengües oficials espanyoles.
  
Quan l'entitat promotora siga una associació de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del cost del catàleg o repertori imputable a les empreses valencianes.
  
Podran tenir la consideració de despeses subvencionables les relatives a:
  
- Disseny i confecció del catàleg o repertori, incloent-hi honoraris professionals.
  
G. Organització de conferències, seminaris, jornades, taules redones i la resta d'accions informatives que tinguen com a objectiu aspectes relacionats amb el comerç exterior de rellevant interés per als sectors productius de la Comunitat Valenciana.
  
Podran tenir la consideració de despeses subvencionables les relatives a:
  
- Honoraris d'organització i realització de les accions informatives.
  
- Material didàctic i publicitat.
  
H. Activitats que fomenten la creació i potenciació de consorcis d'exportació.
  
Podran tenir la consideració de despeses subvencionables, tant les despeses de personal especialitzat com les derivades de la contractació d'empreses consultores o de serveis per a aquesta finalitat.
  
I. Altres activitats distintes a les ja previstes o altres despeses que a pesar de no estar recollides en els apartats anteriors, segons el criteri de la Direcció General de Comerç i Consum, incidisquen en la promoció comercial dels productes valencians. La resolució haurà de ser motivada.
  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualsevol altres organismes públics o privats, sempre que el total de les ajudes rebudes no excedisca del 75% del cost de l'activitat, en aquest cas la subvenció quedarà reduïda en l'excés. No obstant això, i amb caràcter excepcional, aquest límit podrà ampliar-se fins a cobrir l'import total del cost de l'activitat.
  
Article 57. Criteris d'avaluació i quantia de les ajudes
  
1. Per a la concessió de l'ajuda i, si és el cas, per a la determinació de la quantia, es prendrà en consideració, entre altres aspectes, el tipus d'acció, la incidència del projecte en la millora de la promoció i comercialització dels productes valencians, la presència del sector de què es tracte al territori de la Comunitat Valenciana i l'obertura o consolidació dels mercats exteriors, i també la inclusió de l'acció en un programa anual de promoció, i, si és el cas, l'informe de l'Institut Valencià de l'Exportació.
  
2. Les ajudes concedides per la Conselleria d'Indústria i Comerç per a les accions previstes en aquesta secció no podran excedir del 75% del cost total de l'acció programada.
  
Article 58. Presentació de sol·licituds i termini
  
El termini de presentació de sol·licituds serà el comprés entre l'1 de gener i el 31 de març del 2000.
  
Secció segona
  
Accions desenvolupades per part de les xicotetes i mitjanes
  
empreses (PIME) i els consorcis d'exportació
  
establits a la Comunitat Valenciana
  
Article 59. Beneficiaris
  
Podran acollir-se a les ajudes previstes en aquest capítol:
  
1. Xicotetes i mitjanes empreses (PIME) establides a la Comunitat Valenciana, que complisquen amb els requisits establits en l'article 35 d'aquesta ordre.
  
2. Consorcis d'exportació de PIME amb personalitat jurídica independent de la dels seus membres i amb domicili social a la Comunitat Valenciana. El nombre de PIME integrades en el consorci serà com a mínim de tres.
  
Article 60. Modalitats d'ajuda
  
1. Seran subvencionables les accions de promoció portades a terme per PIME i consorcis d'exportació que s'indiquen a continuació:
  
A. Participació agrupada en fires internacionals en l'exterior que segons el criteri de la Direcció General de Comerç i Consum es consideren prioritaris a nivell sectorial, i també accions específiques de promoció en mercats concrets, organitzades o coordinades per l'Institut Valencià de l'Exportació.
  
Podran tenir la consideració de despeses subvencionables les relatives a:
  
- Contractació d'espai, decoració i modulació de l'estand, a càrrec de l'empresa o consorci.
  
- Publicitat, relacions públiques i material de promoció que tinga relació directa amb la participació a la fira.
  
- Desplaçament i allotjament del representant del consorci que coordine la participació agrupada (borsa de viatge).
  
B. Participació en missions comercials amb o sense exposició de producte organitzades per cambres de comerç, associacions empresarials o institucions l'objectiu de les quals siga l'obertura de nous mercats o la consolidació dels ja existents. Per a aquelles missions comercials realitzades per cambres de comerç distintes de les establides a la Comunitat Valenciana, haurà d'acreditar-se mitjançant certificat de la cambra organitzadora l'assistència de l'empresa en aquesta.
  
Podran tenir la consideració de despeses subvencionables les relatives a:
  
- Desplaçament i allotjament del representant de l'empresa en la missió (borsa de viatge).
  
- Contractació d'espai, decoració i modulació de l'estand a càrrec de l'empresa o consorci.
  
C. Suport a les operacions de crèdit que les empreses concerten per a finançar l'assistència a certàmens firals internacionals realitzats en institucions firals de la Comunitat Valenciana, d'acord amb els convenis subscrits per la Conselleria d'Indústria i Comerç i les entitats financeres.
  
Els conceptes de despeses finançades per operacions creditícies i susceptibles de ser subvencionables són els corresponents a contractació d'espai, decoració i modulació de l'estand, publicitat, transport de mostres i relacions públiques. La subvenció concedida es destinarà necessàriament a reduir els interessos meritats per les esmentades operacions.
  
2. Les ajudes per a les accions previstes en l'apartat anterior seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca del 75% del cost de l'activitat, en aquest cas la subvenció quedarà reduïda en l'excés. No obstant això, i amb caràcter excepcional aquest límit podrà ampliar-se fins a cobrir l'import total del cost de l'activitat.
  
Article 61. Criteris d'avaluació i quantia de les ajudes
  
1. Per a la concessió de l'ajuda i, si és el cas, per a la determinació de la quantia, es prendrà en consideració, entre altres aspectes, la incidència del projecte en la millora de la promoció i comercialització dels productes valencians, la trajectòria exportadora o l'inici a l'exportació per part de l'empresa o del consorci, l'obertura o la consolidació dels mercats exteriors, la inclusió de l'acció en un programa anual i, si és el cas, l'informe de l'Institut Valencià de l'Exportació.
  
2. Les ajudes concedides per la Conselleria d'Indústria i Comerç per a les accions previstes en aquesta secció no podran excedir del 75% del cost total de l'acció programada.
  
Article 62. Presentació de sol·licituds i termini
  
El termini de presentació de sol·licituds serà el comprés entre l'1 de gener i el 15 d'abril del 2000.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000. A més, la concessió de les ajudes a la inversió que tinguen caràcter plurianual estaran subordinades a l'existència de crèdit adequat i suficient en les successives lleis de pressupostos de la Generalitat Valenciana.
  
Per complir el que s'ha establit en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per al 2000, mitjançant ordre de la Conselleria d'Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'expediren, i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals fa referència el document.
  
Tercera
  
Les ajudes regulades en la secció segona del capítol II del títol VI, Ajudes en matèria de promoció comercial, tindran la consideració d'ajudes de minimis, de conformitat amb la Comunicació de la Comissió 96/C 68/06. De la mateixa manera tindran aquest caràcter les ajudes regulades en els capítols cinqué, sisé i seté del títol IV, Ajudes a la modernització del comerç, mentre no siguen autoritzades per la Comissió Europea, de conformitat amb els articles 87 i 88 del Tractat de la CE.
  
DISPOSICIONS FINALS
  
Primera
  
Es faculta la Direcció General de Comerç i Consum per a dictar les resolucions necessàries per al desplegament, l'eficàcia i l'execució d'aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 22 de desembre de 1999
  
El conseller d'Indústria i Comerç,
  
FERNANDO V. CASTELLÓ BORONAT
  
ANNEX I
  
A. Venda major o menor de:
  
- Productes d'alimentació i begudes (sense consum en el mateix establiment).
  
- Productes tèxtils, confecció, calçat i complements.
  
- Productes de perfumeria, drogueria i químics.
  
- Articles per a l'equipament, manteniment i funcionament de la llar.
  
- Vehicles automòbils, motocicletes, bicicletes i els seus accessoris.
  
- Un altre comerç:
  
- Equipament d'oficina.
  
- Maquinària i ferreteria.
  
- Aparells i instruments mèdics, ortopèdics, òptics i fotogràfics.
  
- Llibreria, papereria, objecte d'escriptori, premsa i revistes.
  
- Joieria, rellotgeria, argenteria i bijuteria.
  
- Joguets i articles d'esport.
  
- Llavors, adobs, flors, plantes, xicotets animals i complements.
  
- Basar i articles de regal.
  
B. Serveis personals:
  
- Tintoreries i bugaderies.